Musaka kutanga echi chihande mu %%?
Online Bible | NEW WORLD TRANSLATION OF THE HOLY SCRIPTURES (2013 REVISION)
Musaka kutanga echi chihande mu %%?
6 “Lilamenunga kuchina vilinga vyenu vyakwoloka namuvilingilanga kumeso avatu mangana ngwenu vamimonenga.+ Nge pimbi kamweshi kukatambula fweto kuli Senu uze ali mwiluko.
2 Ngocho omu namuhana mawana akutetela, kanda namwimba luneta kulutwe lwenuko, nganomu veji kulinganga vaka-kulyonga mujisunangonga namujijila mangana ngwavo vavatohwesenga kuli vatu. Chamuchano vene nangwamba kuli enu ngwami, vanatambula lyehi fweto yavo yosena.
3 Oloze enu hakuhana mawana akutetela, kanda namwitavisa livoko lyenu lyachimoswe litachikize vyuma lili nakulinga livoko lyenu lyachilyoko,
4 mangana mawana enu akutetela apwenga akuhana mukusweka. Kaha Senu uze eji kumonanga kupenge mwakamifweta.+
5 “Kaha nawa omu namulombanga, kanda namulinga nge omu veji kulinganga vaka-kulyongako,+ mwomwo vazanga kulomba oku vanemana mujisunangonga nakumakanyiko ajijila mangana ngwavo vavamone kuli vatu.+ Chamuchano vene nangwamba kuli enu ngwami, vanatambula lyehi fweto yavo yosena.
6 Oloze enu omu namulombanga, yenunga kukapete kenu kwauka wenu, kahomu namulinga himunasokoko lyehi, lombenu kuli Senu uze ali kupenge.+ Kaha Senu uze eji kumonanga kupenge mwakamifweta.
7 Enu omu namulomba, kanda namuhilukila hilukila nakuvuluka vyuma vyovimweko, nganomu veji kulinganga vatu vakumafuchi eka, mwomwo veji kushinganyekanga ngwavo Kalunga mwavevwa hakuhanjika mazu amavulu.
8 Ngocho kanda namupwa nge vakikoko, mwomwo Senu atachikiza vyuma muli nakusaka+ shimbu kanda mumulombevyo.
9 “Shikaho enu mwatela kulomba ngwenu:+
“‘Ove Setu uli mwilu, lijina+ lyove lipwenga lyajila.+
10 Wangana+ wove wizenga. Mwaya muchima wove+ mulingiwe mwilu, nahamavu nawa.+
11 Tuhane kulya chetu chalikumbi lino lyalelo,+
12 kaha tukonekele mikuli yetu nganomu tunakonekela nawa vaka-mikuli yetu.+
13 Kanda nautwingisa muchesekoko,+ oloze tuyovole kuli uze wakuhuka.’+
14 “Kachi nge namukonekela vatu havilinga vyavo vyakuhenga, kaha Senu wamwilu mwamikonekela nayenu nawa.+
15 Oloze kachi nge kamweshi kukonekela vatu havilinga vyavo vyakuhengako, kaha naSenu keshi kumikonekela havilinga vyenu vyakuhengako.+
16 “Omu namulijilika kulya,+ kanda namuhomba kumeso ngana mwavaka-kulyongako, mwomwo vakiko veji kupihisanga kumeso avo mangana vasoloke kuvatu ngwavo vanalijilika kulya.+ Chamuchano vene nangwamba kuli enu ngwami, vanatambula lyehi fweto yavo yosena.
17 Oloze enu hakulijilika kulya, likwitenu maji kumutwe wenu nakusana kumeso
18 mangana muzeneke kusoloka kuli vatu ngwenu munalijilika kulya, oloze shina kuli Senu uze ali kupenge. Kaha Senu uze eji kumonanga kupenge mwakamifweta.
19 “Litwaminenu kulilunjikila luheto hano hamavu,+ haze hatwama shingwe natututu veji kulyanga luheto, haze hatwama nawa veji vaze veji kupupanga nakwiva.
20 Oloze lilunjikilenu luheto mwilu+ muze kamweshi shingwe chipwe tututu vakulya luhetoko,+ muze nawa veji kaveshi kupupa nakwivako.
21 Mwomwo kuze kuli luheto lwove, kukiko vene nakupwanga namuchima wove.
22 “Linongo lyamujimba likiko liso.+ Shikaho kachi nge liso lyove linatale mumwe kaha, namujimba wove wosena naumunyika zwalala.
23 Oloze nge liso lyove nalipwa lyalushiushiu,+ kaha namujimba wove wosena nawilava wi. Kachi nge kumunyika chize chili muli ove chinapu milima chikupu, kaha milima kana ocho kutohwa!
24 “Kakweshi ndungo mwahasa kuzachila vamyata vavaliko, mokomoko mwahunga umwe nakuzanga mukwavo,+ chipwe mwalipanjika naumwe nakulumbilisa mukwavo. Kamweshi kuhasa kuzachila Kalunga naLuheto hamweko.+
25 “Shikaho nangwamba kuli enu ngwami: Litwaminenu kulizakaminanga+ hakuyoya chenu ngwenu namulya ika, chipwe ngwenu namunwa ika, chipwe kulizakamina hamijimba yenu ngwenu namuvwala ika.+ Uno kuyoya kachalema kuhambakana kulyako numba? Uno mujimba nawa kawalema kuhambakana vyakuvwalako numba?+
26 Achitalenu kanawa tujila vahelu.+ Vakiko kaveshi kukuvako, chipwe kwahako, chipwe kukungulwila muviseteko, oloze Senu wamwilu eji kuvalisanga. Uno enu kamwalema kuvahambakanako numba?
27 Iyaze muli enu hakulizakamina mwahasa kuhakila kuvite yimwe kutando yenyi yakuyoya?+
28 Kaha nawa ikaze muli nakulizakamina havyakuvwala? Linangulenu kujitemo jamuvipapa omu jeji kukulanga. Kajeshi kufulyangila, chipwe kutunga mahinako.
29 Oloze nangumilweza ngwami, numba vene Solomone+ muupahu wenyi wosena, kavwalile uvwalo umwe wakulita natemo yimweko.
30 Enu vaka-lufwelelo lwalundende, jino kachi nge Kalunga eji kuvwikanga vyuma vyakusoka hamavu, evi navipwako lelo kaha hamene hinavavimbila mukakahya, kutala keshi kuhambakana chikuma kumivwika enuko nyi?
31 Shikaho kanda namulizakaminako+ nakwamba ngwenu, ‘Natulya ika?’ chipwe ngwenu, ‘Natunwa ika?’ chipwe ngwenu, ‘Natuvwala ika?’+
32 Mwomwo vyosena evi vikiko vyuma veji kufwilanga chikuma vaka-mafuchi. Kaha naSenu wamwilu atachikiza ngwenyi nayenu mwasakiwa vyuma vyosena evi.
33 “Ngocho tondenunga lika chatete Wangana wenyi nakwoloka chenyi, kaha evi vyuma vikwavo vyosena navakamihanavyo.+
34 Shikaho kanda namulizakamina vyalikumbi lyahameneko,+ mwomwo likumbi lyahamene nalikapwa navyalyo vyakulizakamina. Likumbi hilikumbi lili naukalu walyo.
Share
Share
NEW WORLD TRANSLATION OF THE HOLY SCRIPTURES (2013 REVISION)
Mateu 6
Luvale
Tanga Mbimbiliya haInternet
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg
cjk_Latn eng_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn eng_Latn eng_Latn kor_Hang cjk_Latn fij_Latn cjk_Latn eng_Latn